32011R0035
L 014/9
SLUŽBENI LIST EUROPSKE UNIJE
18.01.2011.
UREDBA KOMISIJE (EU) br. 35/2011
od 18. siječnja 2011.
o izmjeni Uredbe (EZ) br. 595/2010 vezano uz produženje prijelaznog razdoblja za korištenje određenih zdravstvenih certifikata za mlijeko i mliječne proizvode, serum kopitara i obrađene proizvode od krvi, osim onih od kopitara, za proizvodnju tehničkih proizvoda
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1774/2002 Europskog parlamenta i Vijeća od 3. listopada 2002. o utvrđivanju zdravstvenih pravila u vezi s nusproizvodima životinjskog podrijetla koji nisu namijenjeni prehrani ljudi (1), a posebno prvi i drugi podstavak njezinog članka 32. stavka 1.,
budući da:
(1)
Uredbom Komisije (EU) br. 595/2010 od 2. srpnja 2010. o izmjeni priloga VIII., X. i XI. Uredbi (EZ) br. 1774/2002 Europskog parlamenta i Vijeća o utvrđivanju zdravstvenih pravila u vezi s nusproizvodima životinjskog podrijetla koji nisu namijenjeni prehrani ljudi (2), uvedeni su zahtjevi za stavljanje na tržište i uvoz krvi i proizvoda od krvi kopitara te izmijenjeni postojeći zahtjevi za uvoz seruma kopitara iz trećih zemalja za tehničke svrhe. Ta je Uredba stupila na snagu 28. srpnja 2010.
(2)
Člankom 2. Uredbe (EU) br. 595/2010 predviđeno je prijelazno razdoblje do 31. kolovoza 2010. tijekom kojeg su države članice dužne prihvaćati pošiljke nusproizvoda životinjskog podrijetla koje prate zdravstveni certifikati koji su prije datuma stupanja na snagu Uredbe (EU) br. 595/2010. ispunjeni i potpisani prema odgovarajućem obrascu certifikata, kako je naveden u poglavlju 2., poglavlju 4. dijelu A odnosno poglavlju 4. dijelu D Priloga X. Uredbi (EZ) br. 1774/2002.
(3)
Zbog poteškoća prilagodbe novim pravilima određeni ključni gospodarski subjekti zatražili su produljenje tog prijelaznog razdoblja.
(4)
Uredba (EZ) br. 1069/2009 Europskog parlamenta i Vijeća od 21. listopada 2009. o utvrđivanju zdravstvenih pravila za nusproizvode životinjskog podrijetla i od njih dobivene proizvode koji nisu namijenjeni prehrani ljudi te o stavljanju izvan snage Uredbe (EZ) br. 1774/2002 (3), treba se primjenjivati od 4. ožujka 2011., a njome se uvode novi zahtjevi za uvoz; stoga je potrebno produljiti prijelazno razdoblje.
(5)
Da bi se spriječili poremećaji u trgovini nusproizvodima životinjskog podrijetla koje prate zdravstveni certifikati ispunjeni i potpisani u skladu s odgovarajućim obrascima certifikata navedenim u Uredbi (EZ) br. 1774/2002 prije 28. srpnja 2010., ova se Uredba treba primjenjivati retroaktivno od 1. rujna 2010.
(6)
Potrebno je da ova Uredba stupi na snagu po hitnom postupku kako bi se spriječili poremećaji u trgovini.
(7)
Mjere predviđene u ovoj Uredbi u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Članak 2. Uredbe (EU) br. 595/2010 zamjenjuje se sljedećim:
„Članak 2.
Za vrijeme prijelaznog razdoblja do 4. ožujka 2011. države članice dužne su prihvaćati pošiljke mlijeka i mliječnih proizvoda, seruma od kopitara i obrađenih proizvoda od krvi, osim onih od kopitara, za proizvodnju tehničkih proizvoda, koje prati zdravstveni certifikat ispunjen i potpisan u skladu s odgovarajućim obrascem certifikata, kako je navedeno u poglavlju 2., poglavlju 4. dijelu A odnosno poglavlju 4. dijelu D Priloga X. Uredbi (EZ) br. 1774/2002, prije datuma stupanja na snagu ove Uredbe.
Do 30. travnja 2011. države članice će prihvaćati takve pošiljke ako je priloženi zdravstveni certifikat ispunjen i potpisan prije 5. ožujka 2011.”
Članak 2.
Ova Uredba stupa na snagu dvadesetoga dana od objave u Službenom listu Europske unije.
Primjenjuje se od 1. rujna 2010.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 18. siječnja 2011.